Go se Botege—Kamoo go go Kgomago ka Gona
“Go dula go na le maemo a thata ao a ka rarollwago ka tiro e nyenyane ya go se botege.”—Samantha, Afrika Borwa.
Na o dumelelana le mantšu ao? Go swana le Samantha, ka moka ga rena re kile ra lebeletšana le maemo a thata. Tsela yeo re swaraganago le maemo ao a re lekago gore re se botege e ka utolla gore ke ditekanyetšo dife tšeo re di tšeelago godimo. Ka mohlala, ge e ba re tšea go itšhireletša gore re se hlabje ke dihlong e le selo sa bohlokwa kudu, go ka direga gore re tšee go se botege e le mo go swanetšego. Lega go le bjalo, ge therešo e utologa, ditlamorago tša go se botege gantši e ba tše di sa kgahlišego. Ela hloko se se latelago.
GO SE BOTEGE GO DIRA GORE O SE SA BOTWA
Ditswalano di agwa ke go botana. Ge batho ba babedi ba botana, ba ikwa ba šireletšegile. Eupša go bota motho ga go itlele feela. Batho ba thoma go botana ge e ba ba fetša nako ba le gotee, ba boledišana ka potego le go dira dilo ka tsela e se nago boithati. Lega go le bjalo, go botana go ka senywa ke tiro e tee feela ya go se botege. Le gona, ge batho ba se sa botana, go ka ba thata gore ba botane gape.
Na o kile wa forwa ke motho yo o bego o mo tšea e le mogwera wa paale? Ge e ba go le bjalo, gona o ile wa ikwa bjang? Go ka direga gore o ile wa kwa bohloko, wa ba wa ikwa o ekilwe. Ruri seo se a kwagala. Ga go pelaelo gore go se botege go ka senya motheo wa ditswalano tšeo di tšeelwago godimo.
GO SE BOTEGE GO A FETELA
Nyakišišong yeo e dirilwego ke Robert Innes yo e lego moprofesara wa tša boiphedišo Yunibesithing ya California, go hweditšwe gore “ruri go se botege go a fetela.” Ka baka leo, go se botege go ka swantšhwa le twatši—ge o tšwela pele o tlwaelana kudu le motho yo a nago le bofora, le wena o ka ba kotsing ya go fetelwa ke go se botege.
O ka phema bjang go tanywa ke molaba wa go se botege? Beibele e ka go thuša. Hle ela hloko melao e sego kae ya motheo ya Beibele.
Mehuta ya go se Botege
KE ENG? Ke go botša motho yo a swanetšego go tseba therešo selo seo e sego sona. Go bolela maaka go ka akaretša go kgopamiša ditaba e le gore o lahletše motho yo mongwe, go fora motho yo mongwe ka go se mmotše kgwekgwe ya taba gotee le go feteletša taba e le gore o mo nee kgopolo e fošagetšego.
SEO BEIBELE E SE BOLELAGO: “Motho wa moradia o šišimiša Jehofa, eupša Modimo o gwerana kgauswi le baloki.” (Diema 3:32) “Ka ge bjale le lahlile maaka, yo mongwe le yo mongwe wa lena a bolele therešo le moagišani wa gagwe.”—Baefeso 4:25.
KE ENG? Ke go bolela dipolelo tša maaka le tša lehloyo tšeo di senyago motho leina.
SEO BEIBELE E SE BOLELAGO: “Motho yo a logago maanomabe o tsoša dikgang gomme mothomeletši o aroganya bagwera ba pelobohloko.” (Diema 16:28) “Moo go sego dikgong mollo o a tima, gomme moo go sego mothomeletši ditshele di a fela.”—Diema 26:20.
KE ENG? Ke go diriša bofora go kgodiša motho gore a kgaogane le tšhelete goba thoto.
SEO BEIBELE E SE BOLELAGO: “O se ke wa radia mothwalwa yo a lego bothateng e bile a diila.” (Doiteronomio 24:14, 15) “Yo a radiago mmotlana o goboša Mmopi wa gagwe, eupša yo a gaugelago modiidi o tagafatša Mmopi.”—Diema 14:31.
KE ENG? Ke go tšea selo sa motho ka ntle le tumelelo.
SEO BEIBELE E SE BOLELAGO: “Yo a utswago a se ke a hlwa a utswa, eupša go e na le moo a šome ka thata, a dire se sebotse ka diatla tša gagwe, gore a be le seo a ka se abelago yo mongwe yo a hlokago.” (Baefeso 4:28) “Le se ke la timetšwa. . . . Mahodu goba batho ba megabaru goba matagwa goba ba maroga goba bahlakodi ba ka se je bohwa bja mmušo wa Modimo.”—1 Bakorinthe 6:9, 10.
mailto:?body=Kamoo go se Botege go go Kgomago ka Gona%0a%0ahttps%3A%2F%2Fwww.jw.org%2Ffinder%3Fdocid%3D2016003%26wtlocale%3DSE%26srcid=share⊂ject=Kamoo go se Botege go go Kgomago ka Gona